tartuNLP/wikipedia-smugri-20251201 huggingface dataset:
Nicolaides–Baraitserin oireyhtymä

Nicolaides–Baraitserin oireyhtymä on sikiöaikaisen kehityksen häiriöstä johtuva geneettinen oireyhtymä, joka aiheuttaa moninaisen, yksilöllisesti vaihtelevan taudinkuvan.
Nicolaides–Baraitserin oireyhtymästä kärsivillä esiintyy lyhytkasvuisuutta, joka mahdollisesti ilmenee jo sikiöaikana. Oireistolle ominaisiin kasvonpiirteisiin kuuluvat muodoltaan poikkeava, kolmiota muistuttava pää ja paksusieraiminen, korostunut nenä. Ylähuuli voi olla ohut ja alahuuli paksu. Suurimmalla osalla sairastuneista on havaittu myös mikrokefalia. Nicolaides–Baraitserin oireyhtymään liittyy karvoituksen vähäisyys (hypotrikoosi), joka voi ilmetä jo lapsuusiässä hiusten vähäisyytenä. Aikuisiällä hiuksia ei enää juuri ole, ja oireyhtymälle tyypillisillä kasvonpiirteillä on taipumus entisestään korostua iän karttuessa. Hampaiden poikkeavuuksiin voivat kuulua erityisen suuret hammasvälit ja monien hampaiden puuttuminen (hypodontia). Sormissa ja varpaissa on usein todettu poikkeuksellinen lyhyys, ja sormissa nivelet ovat voineet olla korostuneet. Oireyhtymän yhteydessä esiintyy syömisvaikeuksia, jotka voivat johtua muun muassa hypotoniasta, refluksitaudista ja nielemisvaikeuksista, mutta joilla on taipumus helpottua iän myötä. Monilla Nicolaides–Baraitserin oireyhtymästä kärsivillä on todettu ekseema, noin kolmasosalla heistä skolioosi ja vertailuväestöä useammilla napa- sekä nivustyriä. Pojista enemmistöllä on ollut piilokiveksisyys ja tytöillä on todettu rintarauhasten vajaakehittyneisyyttä. Epilepsiaa esiintyy oireyhtymässä yleisesti (useimmiten jo kahden vuoden ikään mennessä) samoin kuin kehitysvammaisuutta, joka on joissain tapauksista lievä, kolmanneksella keskivaikea ja miltei puolilla vaikea. Sekä motorinen että erityisesti kielellinen kehitys jäävät tavallista heikommiksi. Kolmannes lapsista ei opi puhumaan, ja hankittukin puhetaito voi iän myötä taantua. Lisäksi Nicolaides–Baraitserin oireyhtymän yhteydessä saattaa esiintyä kuuroutumista, näön ongelmia ja sydämen poikkeava rakenne.
Noin 80 %:lla potilaista Nicolaides–Baraitserin oireyhtymän aiheuttava mutaatio on ollut paikannettavissa geeniin SMARCA2 kromosomissa 9. Lääketieteellisen kirjallisuuden perusteella Nicolaides–Baraitserin oireyhtymä näyttäisi johtuvan lähinnä satunnaisiin "de novo" -mutaatioihin, mutta oireisto voi myös periytyä autosomin kautta vallitsevasti. Esiintvyyden on arvioitu olevan vähemmän kuin yksi miljoonaa henkilöä kohden. Oireyhtymän hoito on oireenmukaista. Elinajanodotteesta ei ole tarkkaa tietoa oireyhtymän harvinaisuuden johdosta. Ennustetta voi määrittää yksilöllisesti vaihteleva oirekuva. Ainakin epilepsian vaikeusasteen ja kohtausten alkamisiän on katsottu siihen vaikuttavan. Nicolaides–Baraitserin oireyhtymän kuvasivat ensimmäisinä Paola Nicolaides ja Michael Baraitser vuonna 1993, mutta itsenäiseksi oireyhtymäksi se tunnistettiin virallisesti vasta vuonna 2003. Vuoteen 2022 mennessä kirjallisuudessa oli kuvattu noin 140 tapausta. Mahdollisia Nicolaides–Baraitserin oireyhtymän erotusdiagnooseja ovat Coffin–Sirisin oireyhtymä, Williamsin oireyhtymä ja Cornelia de Lange -oireyhtymä.
Taas kaipaan pieneen talliin

”Taas kaipaan pieneen talliin” on alkuaan tanskalainen jouluvirsi ("Mit hjerte altid vanker i Jesu føderum".) Virren tekstin on kirjoittanut tanskalainen virsirunoilija, Riben hiippakunnan piispa Hans Adolph Brorson.
Hans Brorson toimi pappina Tønderin kaupungissa vuosina 1729–1737. Siellä hän julkaisi vihkonsa "Nogle Jule-Psalmer", jossa oli kymmenen laulua, niiden joukossa "Mitt hjerte alltid vanker" sekä lasten jouluvirtenä tunnettu "Her kommer Jesus dine små," (Suomen ev. lut. kirkon virsikirja virsi 32 /Ruotsin kirkon virsikirja virsi 713 ”Me lapset pienet riennämme”.)
Virsi julkaistiin vuonna 1738 ”"Troens rare Klenodie"” -kokoelmassa, ja siinä oli 11 säkeistöä. Virsi ilmestyi norjaksi Magnus Landstadin "Kirke-Salmebog" ehdotuksessa 1861 (Mitt hjerte alltid vanker) .Ruotsiksi se on käännetty 1848. Tanskan kirkon virsikirjassa virrellä on kaksi sävelmää, säveltäjä Carl Nielsenin 1914 kirjoittama sävelmä ja Strassburgissa 1539 julkaistu sävelmä. Virressä on 9 säkeistöä.
Virsi voidaan sisltönsä puolesta jakaa kolmeen jaksoon, ensimmäinen jakso, säkeistöt 1 ja 2 kertovat laulajan kaipauksesta päästä seimen äärelle. Säkeistöissä 3-7 ihastellaan joulun ihmettä, miksi Jumala antoi Poikansa syntyä vaatimattomaan talliin. 7 ja 8 säkeistö ovat laulajan vastaus joulun ihmeeseen. Säkeistöjen kielikuvat muistuttavat jossain määrin Laulujen Laulun kukka- ja morsiusmystiikan ajatuksia.
Muissa pohjoismaissa virsi tunnetaan ennen muuta norjalais-ruotsalaisella kansansävelmällä, joka on merkitty muistiin Länsi-Göötanmaalla.
Norjan kirkon virsikirjassa virsi on kahdeksansäkeistöinen numerolla 38. Norjankielisten tekstien lisäksi kveenin kielellä (Se pieni pimmee talli sydämelle rakas oon.)
Ruotsissa virsi on muutamissa vapaitten suuntien vanhemmissa laulukirjoissa, mutta se ei ole Ruotsin kirkon virsikirjassa..Tunnetuin ruotsinkielinen teksti alkaa sanoin: ”Till Betlehem mitt hjärta”.
Virrestä on ainakin kaksi suomennosta. Hengellinen laulukirja -kokoelmassa se on viisisäkeistöinen ”Luo Beetlehemin seimen”, numero 35. Pekka Kivekäs on tehnyt virrestä uuden kahdeksansäkeistöisen suomennoksen 2004 ”Taas kaipaan pieneen talliin”. Kivekkään käännös oli vuoden 2022 Suomen lähetysseuran julkaisemassa Kauneimmat Joululaulut -vihkossa.
Lego The Hobbit

Lego The Hobbit on Traveller's Talesin kehittämä ja Warner Bros. Interactive Entertainmentin sekä Feral Interactivein julkaisema toimintaseikkailupeli, joka on julkaistu vuonna .
Peli on Lego-teemainen ja seuraa "Hobitti"-elokuvatrilogian kahden ensimmäisen elokuvan juonta. Pelin äänet on pääosin otettu elokuvista. Sille huhuttiin tulevan elokuvatrilogian kolmanteen osaan, "Viiden armeijan taistelu", perustuva lisäosa ladattava sisältönä, mutta Warner Bros. Interactive Entertainment ilmoitti maaliskuussa 2015, että trilogian kolmanteen elokuvaan perustuvaa lisäosaa ei kehitetä.
Vastaanotto.
Pelin PlayStation 4 -versiosta arvostelun kirjoittanut Tero Lehtiniemi kuvailee sitä ”tutuksi ja turvalliseksi Lego-toiminnaksi kauniisti toteutettuna”. Se seuraa "Lego The Lord of the Rings" -pelin jalanjälkiä, mikä Lehtiniemen mukaan näkyy negatiivisessa mielessä pelillisten elementtien kierrättämisenä ja vanhojen rakennuspalikoiden käyttämisenä silloin, kun kyseinen paikka on aiemmassa pelissä. Hän pitää kenttiä sinänsä hyvin rakennettuina.
Do &amp; Co

Do &amp; Co AG on itävaltalainen ruokapalveluyhtiö. Se tarjoaa catering-palveluita ilmailualalle ja tapahtumiin sekä ravintola- ja hotellipalveluita. Yhtiön pääkonttori sijaitsee Wienissä, Itävallassa. Sen palveluksessa oli maaliskuussa 2023 noin 12 300 työntekijää. Do &amp; Con ensimmäinen ravintola avattiin Wieniin vuonna 1981 ja ilmailun catering-toiminnan se aloitti vuonna 1987. Se listautui Wienin pörssiin vuonna 1998.
Toiminta.
Do &amp; Con toiminta jakautuu kolmeen alueeseen: ilmailualan catering-palvelut, tapahtumacatering sekä hotellit, lounget ja ravintolat.
Ilmailualan catering tuottaa noin 75 prosenttia yhtiön liikevaihdosta. Do &amp; Colla on 32 keittiötä 12 maassa kolmella mantereella, ja sen asiakkaina on yli 60 lentoyhtiötä. Vuonna 2016 se oli maailman viidenneksi suurin ilmailun catering-palveluiden tuottaja viiden prosentin markkinaosuudellaan. Se omistaa yhdessä Turkish Airlinesin kanssa vuonna 2006 perustetun Turkish Do &amp; Co -tytäryhtiön, joka valmistaa lentokoneruokaa yhdeksällä lentoasemalla Turkissa.
Tapahtumacatering vastaa noin 15 prosentista Do &amp; Con liikevaihdosta. Yhtiö tuottaa VIP-palveluita esimerkiksi Formula 1 -kilpailuissa, jalkapallon maailmanmestaruuskilpailuissa, ATP:n tennisturnauksissa sekä erilaisissa talviurheilutapahtumissa ja festivaaleilla. Loput noin kymmenen prosenttia liikevaihdosta tulee hotelli-, lounge- ja ravintolatoiminnasta. Do &amp; Colla on hotelleja ja ravintoloita muun muassa Münchenissä, ja se vastaa Wienin lentoasemalla useiden ravintoloiden, kahviloiden ja ravintoloiden toiminnasta.
Karl Seip

Karl Seip (5. huhtikuuta 1850 Kristiania – 16. syyskuuta 1909 Lillehammer) oli norjalainen pappi, opettaja ja poliitikko. Hän toimi Norjan kirkko- ja opetusministerinä vuosina 1908–1909.
Seip oli kielitieteilijä Didrik Arup Seipin setä ja poliitikko Helge Seipin isosetä.
Møre-Nytt

Møre-Nytt on norjalainen vuonna 1935 perustettu paikallislehti, jonka kotikunta on Ørsta. Lehti kuuluu Polaris Media -konserniin.
Ham-sur-Meuse

Ham-sur-Meuse on kunta Pohjois-Ranskassa Ardennesin departementissa Grand Estin alueella. Se sijaitsee Maas-joen varrella, noin 55 kilometriä Charleville-Mézièresin kaupungista pohjoiseen.
Kunnan keskustassa oleva Saint-Lambertin kirkko on peräisin 1700-luvulta. Kirkon alttaritauluna oleva triptyykki kuvaa kärsimystä, ristiinnaulitsemista ja ylösnousemusta. Se on luokiteltu historialliseksi monumentiksi.
Aerolíneas Argentinasin lento 386

Aerolíneas Argentinasin lento 386 oli Aerolíneas Argentinasin reittilento Buenos Airesista Liman kautta Los Angelesiin. Lennon matkustajille tarjoiltiin 14. helmikuuta 1992 koleran saastuttamaa ruokaa, mikä johti 173 koneessa olleen sairastumiseen ja yhden kuolemaan.
Tapahtumat.
Lennon 386 reitti kulki Buenos Airesista Liman kautta Los Angelesiin. Onnettomuuspäivänä 14. helmikuuta 1992 lennolla käytettiin Boeing 747-287B -lentokonetta, jonka kyydissä matkan viimeisellä osuudella oli 336 matkustajaa ja 20 miehistön jäsentä.
Välilaskulla Limassa koneeseen kuormattiin koleran saastuttamaa lentokoneruokaa. Perussa oli vuosina 1991–1992 meneillään koleraepidemia. Lennon laskeuduttua Los Angelesiin viidellä matkustajista oli koleran oireita. Seuraavien päivien aikana sairastuneiden määrä nousi 50:een. Lopulta 4. maaliskuuta mennessä positiivisen koleranäytteen oli antanut 172 matkustajaa ja yksi miehistön jäsen. Yksi matkustaja, 70-vuotias Anibal Cufre, kuoli koleratartunnan seurauksena.
Seuraukset.
Los Angelesin piirikunnan terveysviranomaisten tutkimusten perusteella kolera oli todennäköisesti peräisin saastuneista katkaravuista. Tapaus johti diplomaattiseen selkkaukseen Perun ja Argentiinan välillä. Argentiinan viranomaiset syyttivät tapahtuneesta Perua, kun taas Perun viranomaiset väittivät koleran olleen lähtöisin Buenos Airesista lennolle nousseesta matkustajasta. Perun presidentti Alberto Fujimori syytti Argentiinaa maansa mustamaalaamisesta. Argentiina lopetti tapauksen jälkeen lennot Limaan, ja Peru puolestaan kielsi Aerolíneas Argentinasin koneita tulemasta ilmatilaansa.
Kansainvälinen siviili-ilmailujärjestö ICAO määritti Aerolíneas Argentinasin olleen vastuussa tapahtumasta, sillä lentoyhtiö kantaa lopullisen vastuun matkustajiensa turvallisuudesta riippumatta siitä, onko palvelut ulkoistettu alihankkijoille. ICAO, Maailman terveysjärjestö WHO ja Kansainvälinen merenkulkujärjestö IMO loivat vuonna 1995 standardit koleran ja muiden tartuntatautien tartuntariskin hallinnalle ilma- ja vesiliikenteessä.
Landrichamps

Landrichamps on kunta Pohjois-Ranskassa Ardennesin departementissa Grand Estin alueella. Se sijaitsee noin 65 kilometriä Charleville-Mézièresin kaupungista pohjoiseen ja rajoittuu Belgian rajaan.
Landrichamps on pieni metsän siimeksessä oleva kylä.
Rancennes

Rancennes on kunta Pohjois-Ranskassa Ardennesin departementissa Grand Estin alueella. Se sijaitsee Maas-joen varrella, noin 60 kilometriä Charleville-Mézièresin kaupungista pohjoiseen.
Kylän keskellä on Saint-Légerin kirkko. Sen ensimmäiset perustukset ovat peräisin 1000-luvulta, ja nykyiseen asuunsa se kunnostettiin 1600-luvulla.
Lauren Hutton

Mary Laurence Hutton (s. 17. marraskuuta 1943 Charleston, Etelä-Carolina, Yhdysvallat) eli Lauren Hutton on yhdysvaltalainen näyttelijä ja malli.
Linus Sebastian

Linus Gabriel Sebastian (s. 20. elokuuta 1986, Vancouver, Kanada) on kanadalainen tubettaja, joka käsittelee teknologiaa Youtubessa kanavallaan Linus Tech Tips. 
Elämä.
Linus Gabriel Sebastian syntyi 20. elokuuta 1986 Vancouverissa, Kanadassa ja hän kasvoi Maple Ridgessä. Hänellä todettiin lapsena tarkkaavaisuushäiriö ADHD Hänen vanhempansa olivat maanviljeliöitä. Sebastian meni naimisiin 20. toukokuuta 2011 Yvonne Hon kanssa ja heillä on kolme lasta. 
Sebastian työskenteli aiemmin lakkautetussa kanadalaisessa tietokonekaupassa NCIX:ssä. Yritys pyysi häntä isännöimään teknologiakanavaansa, joka luotiin auttamaan tuotteiden esittelyssä. Sebastianin apuna oli tuntematon kameramies ja editoija. Hän työskenteli rajallisilla resursseilla, kuvaten videoita kameralla, joka oli lainattu yrityksen toimitusjohtajan pojalta. Kanavan alkuvuosien korkeiden kustannusten ja alhaisten katsojamäärien vuoksi Sebastiana kehotettiin luomaan Linus Tech Tips -kanava halvemmaksi NCIX-kanavaksi, jotta tuotantoarvot olisivat alhaisemmat vaikuttamatta NCIX-brändiin. Hän kuvaili TigerDirectiä ja Neweggia kilpailijoiksi. Linus Tech Tips luotiin 24. marraskuuta 2008. Lopulta hän jätti NCIX:n perustaakseen Linus Media Groupin (LMG) yrityksen johtamista koskevan kiistan seurauksena. Hän neuvotteli sopimuksen, jossa hän voisi pitää Linus Tech Tipsin LMG:n omaisuutena niin kauan kuin hän allekirjoittaa kilpailukieltolausekkeen.
Vuonna 2014 haastattelussa Tech.co-teknologian startup-sivustolle Sebastian sanoi, että hänen suosikki YouTube-käyttäjänsä olivat TotalBiscuit, Marques Brownlee ja Austin Evans. Syyskuussa 2021 Sebastian paljasti lähes 225 000 dollarin henkilökohtaisen sijoituksen Framework Computeriin, modulaaristen kannettavien tietokoneiden valmistajaan. 18. toukokuuta 2023 Sebastian ilmoitti jättävänsä Linus Media Groupin toimitusjohtajan tehtävät ja siirtyvänsä luovaan rooliin Chief Vision Officer 1.7.2023 alkaen. Sebastianin kanavalla oli 15,9 miljoonaa tilaajaa ja yli 8,1 miljardia katselukertaa lokakuussa 2024.
The Hobbit (vuoden 2003 videopeli)

The Hobbit on Vivendi Universal Gamesin ja Sierra Entertainmentin vuonna 2003 julkaisema toimintaseikkailupeli. Sen kehitti yhdysvaltalainen Inevitable Entertainment.
"The Hobbit" perustuu J. R. R. Tolkienin romaaniin "Hobitti eli sinne ja takaisin". Pelaajan tavoitteena on Bilbo Reppulina saada takaisin Smaugin ryöstämä aarre kääpiöiden ja Gandalfin kanssa.
"The Hobbit" sai keskinkertaisen vastaanoton. Arvosteluja yhteen kokoavista palveluista Metacritic antaa keskiarvoksi 61/100 ja MobyGames keskiarvoksi 6,4/10.
Wolf–Hirschhornin oireyhtymä

Wolf–Hirschhornin oireyhtymä on harvinainen synnynnäinen oireyhtymä, joka aiheuttaa kehitysvamman ja rakennepoikkeavuuksia. Se johtuu vaihtelevan suuruisesta deleetiosta kromosomin 4 lyhyessä haarassa.
Wolf–Hirschhornin oireyhtymän yhteydessä esiintyviin tyypillisiin kasvonpiirteisiin kuuluvat pitkä, korkea nenänselkä, silmien toisistaan etäinen sijainti, pieni leuka ja mikrokefalisuus. Oireyhtymä aiheuttaa myös lyhytkasvuisuuden, joka on alkanut jo sikiökaudella. Täsmällinen oirekuva vaihtelee yksilöllisesti. Noin 80 %:ssa tapauksista esiintyy keskushermoston ja noin 30–50 %:ssa tapauksista virtsateiden poikkeavuuksia. Noin puolet potilaista syntyy sydänvikaisina. Alle puolilla potilaista on kuulonalenema, joka johtuu sisä- ja keskikorvan poikkeavuuksista. Kehitysvammaisuus on Wolf–Hirschhornin oireyhtymässä yleensä vaikeaa, mutta voi toisinaan ilmetä lievänä. Kielellinen ja motorinen kehitys viivästyvät siten, että kaikki eivät opi puhumaan lauseilla tai kävelemään. Lähes kaikilla potilailla on varhain alkava epilepsia, joka joissain tapauksissa korjautuu iän myötä. Muita Wolf–Hirschhornin oireyhtymään mahdollisesti liittyviä piirteitä ovat lihasten pienikokoisuus, matala lihasjäntevyys, huuli- ja suulakihalkio, kolobooma, luuston poikkeavuudet ja lisääntynyt infektioalttius.
Kaikkein vaikeimmissa tapauksissa Wolf–Hirschhornin oireyhtymä johtaa kohtukuolemaan tai kuolemiseen pian syntymän jälkeen. Useimmat Wolf–Hirschhornin oireyhtymästä kärsivät kuitenkin elävät vähintään keski-ikäisiksi. Vaikutus elinajanodotteeseen riippuu yksilöllisistä oireista. Parannuskeinoa oireyhtymään ei ole vaan hoito määrittyy oireiden pohjalta. Ilmaantuvuus on vastasyntyneillä noin 1 / 50 000.
Sanremon ralli 1987

Sanremon ralli 1987 (viralliselta nimeltään "29. Rallye Sanremo 1987") oli rallin maailmanmestaruussarjan kilpailu kaudella 1987. Kilpailu järjestettiin 12. – 15. lokakuuta 1987. Kilpailu oli kauden toiseksi viimeinen ja erikoiskokeiden yhteispituus oli .
Osakilpailun voitti Miki Biasion, joka kilpailun jälkeen johti kuljettajien MM-sarjaa 14 pisteellä ennen toisen sijan jakanutta Juha Kankkusta ja Markku Alénia. Kankkunen ei ollut mukana Sanremon kilpailussa ja Alén keskeytti.
Minimaalisen tietoisuuden tila

Minimaalisen tietoisuuden tila on tietoisuuden tason häiriötila, jossa ihmisellä on todettavissa hyvin vähäisiä tietoisuuden merkkejä. Näin se eroaa koomasta ja vegetatiivisesta tilasta, joissa merkkejä tietoisuudesta ei ilmene.
Minimaalisen tietoisuuden tilassa oleva osoittaa käytöksellään jonkinasteista tietoisuutta itsestään tai ympäristöstään. Minimaalisen tietoisuuden tilassa ihminen saattaa esimerkiksi ajoittain liikuttaa sormea käskettäessä. Yksinkertaisten käskyjen noudattamisen lisäksi merkkejä minimaalisesta tietoisuudesta voivat olla ymmärrettävien sanojen käyttö, elein tai sanoin osoitetut myöntävät tai kieltävät vastaukset (paikkansapitävyydestään riippumatta) ja tarkoituksenmukainen reagointi ympäristön ärsykkeisiin. Jotta minimaalisen tietoisuuden tila voidaan todeta, on tietoisuutta osoittavan toiminnan oltava toistettavissa tai riittävän pitkäkestoista erottuakseen refleksistä. 
Minimaalista tietoisuuden tilaa on saattanut edeltää kooma tai vegetatiivinen tila. Minimaalinen tietoisuuden tila voi tällöin olla vaihe toipumisessa, mutta se voi myös jäädä pysyväksi. Useimmiten minimaalisen tietoisuuden tilaa ei kuitenkaan todeta pysyväksi, ellei se ole kestänyt monia kuukausia ilman merkkejä tilan kohentumisesta. Pysyvä minimaalisen tietoisuuden tila vastaa ennusteeltaan yleensä vegetatiivista tilaa. Mitä pidempään tila jatkuu, sitä vähäisemmiksi muotoutuvat toipumisen mahdollisuudet.
Aivokurkiaisen puuttuminen

Aivokurkiaisen puuttuminen on aivojen rakennepoikkeama, jossa aivojen vasemman ja oikean puoliskon toisiinsa yhdistävä aivokurkiainen puuttuu osittain tai kokonaan. Joskus kyse on yksittäisestä kehityshäiriöstä; muissa tapauksissa aivojen poikkeavuuksia voi esiintyä laajemmin. Aivokurkiaisen puuttuminen kuuluu myös monien laajojen oireyhtymien piirteisiin. Noin joka toisella henkilöllä aivokurkiaisen puuttumisen taustalla onkin jokin tunnettu oireyhtymä. Jos syy ei selviä, taustalla voi olla tuntemattomaksi jäänyt perimän muutos tai poikkeavuus voi liittyä sikiöaikaisiin ympäristötekijöihin.
Aivokurkiainen voi jäädä puuttumaan keskushermoston kehittyessä varhaisen raskauden aikana. Varhaisina oireina voivat ilmetä vauvan imemisongelmat. Viiveitä voi ilmetä istumisen, kävelyn tai puhumisen ja sitten lukemisen oppimisessa. Joskus oireet jäävät niin lieviksi, että aivokurkiaisen puuttuminen jää pitkäksi aikaa havaitsematta. Kuitenkin noin 60 %:ssa tapauksista aivokurkiaisen puuttumisen yhteydessä ilmenee kehitysvamma ja joskus lievempiä oppimisvaikeuksia. Epilepsia on noin joka neljännellä henkilöllä, jolta aivokurkiainen puuttuu. Aivokurkiaisen puuttumiseen voi liittyä tarkkaavaisuuden häiriö, mutta harvoin käytöshäiriö.
Helpoiten aivokurkiaisen puuttuminen on todettavissa aivojen magneettikuvauksella. Aivokurkiaisen puuttuminen on yksi yleisimmistä aivojen rakennepoikkeamista. Esiintyvyydeksi vastasyntyneillä on usein arvioitu 1/4 000. Kehitysvammaisista lapsista noin 2–6 %:lta puuttuu aivokurkiainen. Aivokurkiaisen puuttumisen oireisiin voidaan vaikuttaa monin keinoin. Poikkeaman ennusteeseen vaikuttavat sen laajuus ja syyt. Muita poikkeavuuksia, joita joskus esiintyy aivokurkiaisen puuttumisen yhteydessä, ovat muiden muassa hydrokefalus, Arnold–Chiarin epämuodostuma, Dandy–Walkerin epämuodostuma, skitsenkefalia, holoprosenkefalia ja sikiöaikainen hermosolujen vaelluksen häiriö.
Oireyhtymiä.
Oireyhtymiin, joiden piirteisiin kuuluu aivokurkiaisen puuttuminen, lukeutuvat seuraavat:
Skippergata

Skippergata on Oslon ydinkeskustassa ruutukaava-alueella sijaitseva katu, joka ulottuu Grev Wedels plassilta Storgatalle.
Martti Harmoinen

Martti Robert ”Roope” Harmoinen (14. joulukuuta 1934 Kiuruvesi – 2. huhtikuuta 2023 Espoo) oli ensimmäisen Suomalaisen insinöörityöpalkinnon saaja vuonna 1981.
Harmoinen valmistui diplomi-insinööriksi vuonna 1960 ja meni Strömbergille töihin, jossa hän työskenteli koko uransa ajan, tosin myöhemmin osana ABB-konsernia.
Harmoinen kehitti Helsingin metroon oikosulkumoottorin uudenlaisen, taajuusmuuttaja-toimisen ohjauksen. Tuotenimeltään Sami:sta tuli aikanaan kansainvälisesti alansa johtava tuote. Prototyyppi saatiin testaukseen vuonna 1970 ja Strömberg onnistui myymään tekniikan Helsingin metroon vuonna 1973. Näin saatiin portaattomasti säätyvä vaihtovirtamoottori mm. metro-käyttöön, joka alkoi Helsingissä vuonna 1982.
Tasavallan presidentti Martti Ahtisaari myönsi Harmoiselle professorin arvon vuonna 1995 sähkömoottorien säätötekniikan kehittämisestä. 
Harmoinen on kirjoittanut Sami-tuotteesta kirjan vuonna 2002 "SAMIn tarina".
Harmoinen on haudattu Kirkon hautausmaalle Espooseen.
Ringnes

Ringnes AS on Norjan suurin panimo. Se perustettiin vuonna 1876, ja vuodesta 2004 se on kuulunut tanskalaiseen Carlsberg-konserniin. Ringnesin tehtaat sijaitsevat Nittedalissa, Trondheimissa, Larvikissa ja Imsdalenissa. Ringnes-nimi tulee perustajaveljeksiltä Amund ja Ellef Ringnesiltä.
Erkki Glad

Erkki Glad (s. 8. maaliskuuta 1943 Helsinki) on suomalainen näyttelijä. Gladin teatteriura alkoi vuonna 1960 ja hän jäi eläkkeelle vuonna 2006, jolloin hän juhlisti 40-vuotistaiteilijajuhlaansa Kokkolan kaupunginteatterissa. Hän on näytellyt useissa teattereissa, mukaan lukien Operettiteatteri, Vaasan teatteri, Savonlinnan kaupunginteatteri (1967–), Riihimäen teatteri, Porin kesäteatteri, Lahden kesäteatteri, Seinäjoen kaupunginteatteri (vuosina 1973-1983) ja Kokkolan kaupunginteatteri (vuosina 1983–2006). Erkki Glad on erikoistunut musiikkiteatteriin ja on opiskellut laulua, mukaan lukien Ture Aran johdolla, ja hänen lauluäänensä on baritoni.
Hän avioitui näyttelijä Mirja Turkkila-Gladin kanssa vuonna 1974.
Vanuatun maantiede

Vanuatun maantiede kertoo Melanesiaan kuuluvan Vanuatun maantieteestä. Vanuatuun kuuluu kaikkiaan 82 saarta, joista 12 on pääsaaria ja 70 pienempiä saaria. Koska Vanuatu sijaitsee Australian mannerlaatan reunalla, alueella tapahtuu silloin tällöin vulkaanista toimintaa, jonka seurauksena joidenkin saarten keskelle on muodostunut jyrkiä kallioita. Joillakin saarilla on 800–1 000 metriä korkeita vuoria. Korkein vuori on Santon Espiritu, joka on 1 879 metriä korkea.
Vanuatun ilmasto on yleensä kostea, ja sateita on tavallisesti ympäri vuoden. Kuivat kaudet ovat harvinaisia. Vanuatu sijaitsee eteläisellä pallonpuoliskolla, ja talvi kestää huhtikuusta lokakuuhun. Lämpötila on talvellakin keskimäärin 23 °C. Kesäisin ilmasto on kuuma ja kostea. Sateisimmilla alueilla vuotuinen sademäärä on 4 000 mm.
Vanuatussa on monia alueita, joissa ihmisten on vaikea kulkea, ja siksi metsät ovat monin paikoin säilyneet luonnontilaisina. Metsissä esiintyy banianpuita ja santelipuita.
Lasse Savonen

Lasse Sakari Savonen (8. huhtikuuta 1951 Längelmäki – 7. maaliskuuta 2025 Espoo) oli suomalainen lääkealan yritysjohtaja, joka sai kauppaneuvoksen arvonimen.
Savonen syntyi erityisopettaja Matti Savosen ja logopedian professori Eila Alahuhdan perheeseen. Hän avioitui 1974 teologian maisteri Ulla Eeva Orvokki Karppisen kanssa ja 1998 kauppatieteiden maisteri Kirsi Klemmin kanssa. Savonen tuli ylioppilaaksi Oulunkylän yhteiskoulusta 1970 ja valmistui ekonomiksi Helsingin kauppakorkeakoulusta 1976. Hän oli Hässle-Ciba-Geigy Oy:n lääke-esittelijä 1976–1978, ICI-Pharma Oy:n tuotepäällikkö 1978–1981, myyntipäällikkö 1981–1982 ja markkinointipäällikkö 1983–1986, Roche Oy:n markkinointijohtaja 1986–1991 ja Oy Bristol-Myers Squibb (Finland) Ab:n toimitusjohtaja 1991–1994. Suomen Astra Oy:n, vuodesta 1998 Astra Finland Oy, toimitusjohtaja Savonen oli 1995–1999 ja Astra Zeneca Oy:n toimitusjohtaja 1999–2009 ja hallituksen puheenjohtaja 2009–2010. Savosella oli myös useita alansa ja muita luottamus- ja asiantuntijatehtäviä. Kauppaneuvoksen arvonimen hän sai 2005.
Sven Petersson

Sven Petersson (lempinimeltään Plex; 7. elokuuta 1926 Lit – 25. kesäkuuta 2011 Lidingö) oli ruotsalainen toimittaja ja urheiluselostaja. Hänet tunnettiin erityisesti Garmisch-Partenkirchenin uudenvuoden mäkikilpailusta, jonka hän selosti vuosina 1959–1998, sekä Vaasahiihdosta, jonka taustalla hänen ääntänsä kuultiin niin ikään kymmeniä kertoja. Peterssonin aloitti uransa "Östersunds-Postenissa", ja vuonna 1957 hän siirtyi Sveriges Radioon. Lempinimi Plex tuli hänen "Östersunds-Posteniin" kirjoittamissaan nyrkkeilyselostuksissa käyttämästään sisuspunosta tarkoittavasta nimimerkistä Solarplexus.
Petersson kuoli eturauhasen syöpään juhannuksena vuonna 2011.
Sexyy Red

Sexyy Red (oikealta nimeltään Janae Nierah Wherry, s. 15. huhtikuuta 1998, St. Louis, Missouri, Yhdysvallat) on yhdysvaltalainen rap-artisti, joka tunnetaan erityisesti kappaleistaan Pound Town, Throwin’ It ja Born By the River.
Muu elämä.
Janae Wherry syntyi ja kasvoi St. Louisissa. Hän aloitti räppäämisen, kun sai tietää poikaystävänsä pettäneen häntä. Hän otti taiteilijanimen "Sexyy Red", koska hän pitää itseään seksikkäänä, ja hänen lempinimensä yläasteella oli Red. Wherryllä on lapsi.
Ura.
Sexyy Red julkaisi hänen ensimmäisen kappaleensa "Ah Thousand Jugs" vuonna 2018. Vuonna 2021 hän julkaisi debyyttimixtapensa Ghetto Superstar. Tammikuussa 2023 hän julkaisi "Pound Town" Tay Keithin kanssa, joka myöhemmin levisi sosiaalisessa mediassa seksuaalisuutensa vuoksi. Huhtikuussa hän esiintyi NLE Choppan "Slut Me Out" -remixissä. Toukokuussa hän julkaisi "Pound Town 2", josta tuli hänen ensimmäinen julkaisunsa Billboard Hot 100 -listalla. Kesäkuussa hän julkaisi mixtapen Hood Hottest Princess.
Iisalmen kauppahalli

Iisalmen kauppahalli on Iisalmen kaupungin rakennuttama kauppahalli Iisalmen torilla.
Arkkitehti Johan Victor Strömbergin suunnittelema rapattu tiilirakenteinen rakennus valmistui vuonna 1926. Kauppahalliin rakennettiin 24 myymäläkojua, neljä isompaa myymälätilaa, kahvilatilat sekä lihan- ja maidontarkastamot. Talvisodan aikana kauppahallissa toimi puolustusvoimien ammuslataamo.
Havaijin kirkko

Havaijin kirkko oli Havaijin kuningaskunnan valtionkirkko vuosina 1863–1893. 
Perustaminen ja toiminta.
Lähetyssaarnaajat olivat toimineet Havaijilla jo ensimmäisistä Eurooppa-kontakteista lähtien. Saarten ensimmäinen pappi oli anglikaaninen pastori John Howel, joka jäi asumaan Kealakekuan alueelle. 
Idea oman kirkon perustamisesta alkoi syntyä 1860-luvulla. Kuningas Kamehameha IV oli ollut syntymästään saakka anglikaani ja vuonna 1862 hän lähetti kutsun Englannin anglikaaniselle kirkolle pyytäen sitä lähettämään papistoa Havaijille perustamaan uutta valtionkirkkoa. Taka-ajatuksena oli vähentää amerikkalaisten alati kasvavaa vaikutusvaltaa. 
Lakkauttaminen.
Vallankaappauksen jälkeen entisen kuningattaren Lili‘uokalanin kerrotaan hakeneen lohtua episkopaalisesta kirkosta.
Vuonna 1969 entisen kuningaskunnan valtionkirkosta tuli Yhdysvaltain episkopaalisen kirkon hiippakunta, jonka toiminta rajoittuu nykyään Havaijin osavaltion alueelle.
Okan Daher

Okan Daher (s. 1947) on tataaritaustainen suomalainen kulttuurityöntekijä, Suomen Islam-seurakunnan kunniapuheenjohtaja, Ymär Daherin poika. Hänelle on myönnetty Valkoisen Ruusun kunniamerkki (2006).
Ura.
Daher toimi Suomen Islam-seurakunnan pitkäaikaisena puheenjohtajana, vuodet 1988–2012. Hän oli mukana vuonna 2010 kun Tarja Halonen matkusti Tatarstaniin. Daher itse vieraili Kazanissa ensimmäisen kerran vuonna 1970 osana Tatarstanin 50-vuotisjuhlan konferenssia. Matkan järjesti hänen isänsä ja mukana oli myös taiteilija Aisa Hakimcan.
Daherin aikana seurakunnassa vieraili monia nimekkäitä poliitikkoja, niin suomalaisia kuin kansainvälisiä. Daher oli ottamassa vastaan Turkin silloista pääministeriä Recep Tayyip Erdoğania vuonna 2010. Tatarstanin nykyinen johtaja Rustam Minnihanov vieraili ensimmäisen kerran vuonna 2011. Okan Daherin isä oli ollut merkittävä Suomen- ja Venäjän tataarien välisten yhteyksien alullepanija Neuvostoaikana.
Daher on toiminut Helsingin yliopistossa tataarin kielen- ja kulttuurin tuntiopettajana vuodesta 1991. Hän on toiminut myös muun muassa Suomen perinteisten vähemmistökielten yhteistyöelimen (FiBLUL) hallituksen varapuheenjohtajana ja ollut valtakunnallisen Etnisten suhteiden neuvottelukunnan (ETNO) jäsen. Daher on edustanut Suomea EU:n, Etyj:n ja YK:n eri foorumeissa sekä osallistunut lukuisiin kulttuurillisiin ja uskonnollisiin keskusteluihin Suomessa. Hän kuului tataarien Turkkilaisen kansakoulun johtokuntaan 1967–1969.
Vuonna 2017 Turun yliopiston Volgan alueen kielten tutkimusyksiköstä valmistui Daherin ja tutkija Arto Moision "Tataarilais-suomalainen sanakirja". Daher on myös yksi vuoden 2016 "National minorities in Finland" -kirjan toimittajista.
Vuonna 2015 Daher oli Linnan juhlien vieraana.
Mustakurkkumomotti

Mustakurkkumomotti ("Eumomota superciliosa") on momotteihin kuuluva lintulaji. Lajia tavataan Keski-Amerikassa.
Koko ja ulkonäkö.
Mustakurkkumomotti kasvaa 34–35 cm pitkäksi. Sukupuolet muistuttavat toisiaan ulkonäöltään. Lajin pää, alaselkä ja siivet ovat vihreät. Silmienympärystät ovat mustat ja silmäkulmassa on leveä vaaleansininen juova. Mustakurkkumomotin kurkussa on sinireunainen musta laikku. Rinta, vatsa ja yläselkä ovat punaruskeat. Siipien kärjissä on vaaleansinistä ja mustaa. Kaksi vaaleansinisen pyrstön sulkaa ovat pidentyneet siimamaisiksi ja niiden kärki muistuttaa melaa.
Levinneisyys ja elintavat.
Mustakurkkumomottia tavataan Meksikon eteläosista Costa Ricaan. Lajin elinympäristöä ovat metsät, pensaikot ja puutarhat. Mustakurkkumomotti liikkuu yksin tai pareittain, ja sen ravintoa ovat hyönteiset, hämähäkit ja pienet matelijat. Pesimäkausi on maaliskuulta toukokuulle. Pesä kaivetaan törmään, ja useat mustakurkkumomottiparit voivat pesiä lähekkäin. Naaras munii kolmesta viiteen munaa, ja pesintöjä voi olla kauden aikana kaksi.
Walter Benítez

Walter Daniel Benítez (s. 19. tammikuuta 1993 General José de San Martin, Argentiina) on argentiinalais-ranskalainen jalkapallomaalivahti, joka edustaa Englannin Valioliigassa pelaavaa Crystal Palacea ja Argentiinan maajoukkuetta. Benítez on 191 senttimetriä pitkä ja oikeajalkainen.
Seurajoukkueura.
Benítez siirtyi PSV:hen ranskalaisseura Nicesta ilmaissiirrolla heinäkuussa 2022. Kaudella 2022–2023 Benítez pelasi Eredivisiessä 30 ottelua, joissa hän päästi 35 maalia ja pelasi 10 nollapeliä. Debyyttinsä PSV:lle Benítez pelasi Mestarien liigan karsintaottelussa AS Monacoa vastaan. Ottelussa hän päästi yhden maalin Axel Disasille. Benítez voitti PSV:ssä Eredivisien mestaruuden 2024 ja 2025 sekä Alankomaiden cupin vuonna 2023.
Benítezin sopimus PSV:ssä päättyi kauden 2024–2025 jälkeen ja kesäkuussa 2025 englantilaisseura Crystal Palace ilmoitti tehneensä Benítezin kanssa sopimuksen.
Maajoukkueura.
Benítez pelasi Argentiinan alle 20-vuotiaiden maajoukkueessa kolme ottelua. Hän pelasi Argentiinan A-maajoukkueessa ensimmäisen ottelunsa maaliskuussa 2024 ystävyysottelussa Costa Ricaa vastaan oltuaan jo vuonna 2023 monta kertaa maajoukkueen mukana varamaalivahtina. Kesäkuussa 2023 Transfermarkt arvioi Benítezin arvon olleen 12 miljoonaa euroa.
Saavutukset.
Päivitetty 19. heinäkuuta 2025.
Lähteet.
Pauletin tapaus

Pauletin tapaus on nimitys vuonna 1843 tapahtuneelle viisi kuukautta kestäneelle Havaijin miehitykselle, jolle Yhdistyneen kuningaskunnan hallitus ei kuitenkaan ollut myöntänyt lupaa. Tapaus on saanut nimensä brittiläisen lordi George Pauletin mukaan.
Tausta.
Havaijin ja Yhdistyneen kuningaskunnan väliset suhteet yltävät aina 1790-luvulle. Havaiji ei kuitenkaan ajautunut brittien siirtomaaksi, koska brittien kiinnostus ja kolonialistinen painopiste oli Intiassa. Tästä huolimatta Havaijista tuli monikansallinen ja aktiivinen kauppapaikka, jonne saapui brittien lisäksi myös ranskalaisia ja amerikkalaisia. 
Britannian palveluksessa ollut konsuli Richard Charlton kampanjoi äänekkäästi sen puolesta, että Britannia ottaisi Havaijin haltuunsa. Tavoitteena oli ennen kaikkea estää sen päätyminen jonkun toisen suurvallan alusmaaksi. Charlton alkoi levittää keksittyjä huhuja siitä, että brittien oikeuksia poljetaan Havaijilla. Fregatti HMS "Carysfort" lähti kapteeni George Pauletin johdolla korjaamaan asian.
Pauletin miehitys.
Paulet saapui Honoluluun 10. helmikuuta 1843. Hän vaati sodan uhalla, että brittien oikeuksia kunnioitettaisiin. Aluksi Paulet ei kuitenkaan saanut yhteyttä kuningas Kamehameha III:een, koska tämä oli Lahainassa ja palasi Honoluluun vasta viikon päästä.
Miehityksen päättyminen.
Britannia lähetti amiraali Richard Thomasin Havaijille tutkimaan Pauletin tekoja. Hän lopetti miehityksen 31. heinäkuuta antamalla julistuksen paikalla, joka nykyään tunnetaan Thomasin torina. 
Itsenäisyyden palauttamisen jälkeen myös Kamehameha III piti puheen, jossa hän lausui kuuluisat sanat ”maan elämä on oikeudenmukaisuudella ikuistettu” ("Ua mau ke ea o ka ʻāina i ka pono"). Näistä sanoista tuli myöhemmin kuningaskunnan virallinen motto, joka on säilynyt myös nykyisen osavaltion mottona.
Palaun maantiede

Palaun maantiede kertoo Mikronesian länsiosassa sijaitsevan Palaun maantieteestä. Palau on osa Mikronesiaan kuuluvaa Karoliinien saaristoa. Palaun saariin kuuluvat monet tuliperäiset saaret, joita ovat Babelthuap, Koror, Peleliu ja Angaur. Alueeseen kuuluvat myös Kayangel ja Ngaruangi, jotka ovat koralliriuttaan kuuluvia atolleja. Lisäksi Palaun valtioon kuuluu 200 saarta, joista useimpien kallioperä on muodostunut kalkkikivestä. Suurin osa Palaun saarista on yhden koralliriutan ympäröimiä. Yksi suurimmista saarista on Babelthuap, jonka keskellä on saarten korkein kohta, joka on 242 metrin korkeudella merenpinnasta.
Palaun ilmasto on merellisen kostea. Lämpötila on keskimäärin 24–30°C ja saarten välissä olevien laguunien veden lämpötila on yleensä noin 27°C.
Useilla Palaun saarilla on trooppista sademetsää, jossa yleisiä puulajeja ovat maorihehkupuu, leipäpuu, viikunapuu ja kookospalmu. Rantojen läheisyydessä on mangrovemetsää ja ruohosavannia. Saaristoa lähellä sijaitsevalta mereltä löytyy yli 1500 kalalajia sekä satoja koralli- ja merivuokkolajeja ja myös jättisimpukoita, merikilpikonnia, merikäärmeitä, merilehmiä, paholaisrauskuja ja mustaevähaita. 70 asumattoman saaren alueelle on perustettu luonnonsuojelualue.
Brigitte Berendonk

Brigitte Berendonk (s. 2. toukokuuta 1942 Dankmarshausen, Thüringen) on saksalainen dopingtutkija. Hän oli yhdessä miehensä Werner Franken kanssa merkittävässä roolissa DDR:n valtiojohtoisen dopingohjelman paljastumisessa 1990-luvun alussa.
Urheilu-ura.
Berendonk syntyi Dankmarshausenissa Itä-Saksassa ja muutti perheensä mukana Länsi-Saksaan vuonna 1958. Urheilu-urallaan hän kilpaili kiekonheitossa ja kuulantyönnössä. Mexicon olympialaisissa 1968 hän sijoittui kiekonheitossa kahdeksanneksi ja Münchenissä 1972 yhdenneksitoista. Universiadeissa hän sai kiekonheitossa hopeaa 1967 ja 1970 ja kuulantyönnössä pronssia 1967. EM-kilpailuissa Helsingissä 1971 hän sijoittui kiekonheitossa kymmenenneksi ja kuulantyönnössä 13:nneksi. Berendonk voitti kiekonheitossa Saksan-mestaruuden vuonna 1971 ja oli hopealla vuosina 1967–1970 ja 1972–1973. Kuulantyönnössä hän voitti Saksan-mestaruuden 1973. Hänen ennätyksensä kuulantyönnössä on 16,70 m (vuodelta 1971) ja kiekonheitossa 59,90 m (1971).
DDR:n dopingohjelman paljastaminen.
Berendonk kirjoitti jo vuonna 1969 artikkelin "Die Zeit" -viikkolehteen anabolisten steroidien käytöstä kansainvälisessä urheilussa.
Vuonna 1991 ilmestyi Berendonkin kirjoittama kirja "Doping-Dokumente. Von der Forschung zum Betrug" (suomennos "Doping: Kultaa, kunniaa, kurjuutta." 1993). Kirja perustui Berendonkin ja hänen molekyylibiologi-miehensä Werner Franken (1940–2022) tutkimuksiin ja Berliinin muurin murtumisen jälkeen paljastuneisiin arkistoihin. Osa arkistoista oli ehditty tuhota, mutta merkittävässä asemassa oli DDR:n kansanarmeijan sotilaslääketieteellisessä akatemiassa (MMA) Bad Saarowissa olleet arkistot. Kirja paljasti jo 1960-luvulla käynnistyneen DDR:n järjestelmällisen dopingohjelman. Kirjassa on muun muassa yli 200 itäsaksalaisen huippu-yleisurheilijan nimet joiden käyttämistä dopingaineista ja niiden annostuksista on tietoja paljastuneissa arkistoissa.
Vuonna 2001 Berendonk sai antidopingtyöstä jaettavan Heidi Krieger -mitalin. Palkinto on nimetty kuulantyöntäjä Heidi Kriegerin (nyk. Andreas Krieger) mukaan.
Robert Torrens

Robert Torrens (1780 Hervey Hill, Derry, Irlanti – 27. toukokuuta 1864 Lontoo, Englanti) oli englantilainen taloustieteilijä. Torrens perusti 1821 yhdessä Thomas Malthusin, David Ricardon ja muiden kanssa Political Economy Club -nimisen yhdistyksen, joka on ollut myöhemmin perustettujen taloustieteellisten seurojen esikuvana. Teoksista 1818 ilmestynyt "An essay on the external corn trade" osaltaan valmisti alaa viljatullia vastustavalle liikkeelle. "On wages and combinations" ilmestyi 1834.
Torrens oli Yhdistyneen kuningaskunnan alahuoneen jäsen 1826–1835.
Sisään ja ulos

Sisään ja ulos on Antti Tuiskun kolmastoista studioalbumi. Albumi ilmestyi 16. kesäkuuta 2023 CD:n ja lehden pakettina, joka sisältää Tuiskun jäähyväiset, sekä tunnelmia viimeiseltä areenakiertueelta. Levykauppoihin albumi ilmestyi 23. kesäkuuta 2023.
Blackfriarsin asema

Blackfriars on Thameslinkin rautatieasema ja Lontoon metron Circle- ja District-linjojen asema Lontoon Cityssä Thamesin rannalla. Aseman nimi tulee sitä ympäröivästä Blackfriarsin alueesta, joka on saanut nimensä paikalla keskiajalla sijainneesta mustien veljien luostarista.
Rautatieaseman laiturit ulottuvat Blackfriars Railway Bridgeä pitkin Thamesin yli ja niille on päässyt joen molemmilta rannoilta joulukuusta 2011 lähtien. Thameslinkin radalla seuraava asema on pohjoisessa City Thameslink ja etelässä joko Elephant &amp; Castle tai London Bridge junavuorosta riippuen. Lontoon modernin taiteen museo Tate Modern sijaitsee lähellä eteläistä sisäänkäyntiä. Rautatieaseman yhteydessä toimiva metroasema sijaitsee Circle- ja District-linjalla Templen ja Mansion Housen asemien välissä, joen pohjoispuolella.
Metroasema avattiin 30. toukokuuta 1870 osana District Railwayn linjan jatketta Westminsterista Blackfriarsiin. Uusi rataosuus rakennettiin samaan aikaan kuin Victoria Embankment. Rautatieasema avattiin St. Paul -nimisenä 1886 ja sen nimi muutettiin nykyiselleen 1937. Asema rakennettiin uudelleen 1977 ja jälleen 2011.
Timmy Tattari

Timmy Aaron Tattari (s. 26. helmikuuta, 2004) on suomalainen laulaja ja lauluntekijä, joka tuli tunnetuksi kilpaillessaan The Voice of Finland -laulukilpailun 12. kaudella Elastisen tiimissä, sijoittuen 3. sijalle saatuaan finaalin äänestyksessä 19 prosenttia äänistä.
Kilpailun jälkeen Timmy Tattari allekirjoitti levytyssopimuksen Capitol Records Finlandin kanssa.
Tattari on myös esiintynyt pienroolissa Dome Karukosken ohjaamassa vuoden 2017 elokuvassa Tom of Finland.
Miesten Superpesiksen kausi 1996

Superpesiksen kausi 1997 oli Suomen pesäpallon pääsarjan Superpesiksen 7. kausi.
Miitomo

Miitomo on Nintendon mobiilisovellus, joka julkaistiin Japanissa maaliskuussa 2016 ja Suomessa saman vuoden marraskuun alussa. Kun Miitomo oli julkaistu Japanissa, sitä ladattiin parissa päivässä miljoona kertaa, jolloin se nousi sekä Applen että Googlen käyttöjärjestelmien viikon suosituimmaksi mobiilisovellukseksi. Muuallakin maailmalla se pärjäsi kohtalaisen hyvin. Optimointi oli kuitenkin tehty huonosti, eikä siitä juuri ollut käytännön hyötyä, joten aktiivisten käyttäjien määrä väheni paljon. Siksi Nintendo lakkautti Miitomon 9. toukokuuta 2018 klo 10:00 Suomen aikaa.
Indonesian ralli 1996

Indonesian ralli 1996 (virallisesti "21. Bank Utama Rally Indonesia") oli Rallin MM-sarjan kauden 1996 kolmas osakilpailu, joka ajettiin 10.–12. toukokuuta. Kilpailussa oli 27 erikoiskoetta.
Lepikkolampi

Lepikkolampi voi tarkoittaa seuraavia:
Eva Gonzalès

Eva Gonzalès (19. huhtikuuta 1849 Pariisi- 6. toukokuuta 1883 Pariisi) oli ranskalainen, impressionistinen taidemalari. Yhdessä Berthe Morisot´n, Marie Bracquemondin ja Mary Cassattin kanssa häntä pidetään yhtenä merkittävimmistä 1800-luvun naisimpressionisteista. 
Elämänvaiheita.
Eva Gonzalèsin isä oli kirjailija ja äiti muusikko. He huomasivat tyttärensä taiteelliset lahjat jo varhain ja ryhtyivät tukemaan häntä. Perheen varallisuus mahdollisti laadukkaan yksityisopetuksen hankkimisen. Gonzalèsin nuoruudessa Ranskan taideakatemia ei ottanut naisia oppilaikseen. 
Gonzalès sai ensiksi yksityisopetusta salonkimaalari Charles Joshua Chaplinilta ja vuonna 1869 hän tapasi Édouard Manet´n. Manet ihastui Gonzalèsiin ja otti hänet yksityisoppilaakseen. Muita oppilaita kuin Gonzalèsin Manet ei itselleen huolinut. Ystävyyssuhdetta heille ei syntynyt, mutta Gonzalès oli sekä avustaja että malli opettajansa maalauksissa. 
Manet maalasi Gonzalèsin muotokuvan, jossa Gonzalès esiintyy tilanteeseen nähden liian hienossa puvussa. Teos on herättänyt jälkipolvissa monia tulkintoja taiteilijan ja mallin välisestä suhteesta. Nykyään se tulkitaan Manet´n kannanotoksi siitä, kuinka vaikeaa naistaiteilijoiden oli saada huomiota taiteilijoina. Teos valmistui vuonna 1869. Vuonna 1870 Gonzalès sai Pariisin salonkiin teoksensa "Pikku sotilas". Kriitikot eivät teosta juuri noteeranneet. 
Myöhemmin Gonzalèsin työt kohtasivat ankaraa kritiikkiä. Niitä pidettiin samankaltaisina kuin Manet`n, yhdenkin maalauksen kukkakimpun kriitikot yhdistivät Manet`n teokseen "Olympia", jota pidettiin skandaalinkäryisen sopimattomana.Emile Zola sen sijaan antoi Gonzalèsille hyvät arviot. Gonzalèsin palettinsa oli tummempi kuin Manet`n Vaikka Gonzalèsin maalauksia pidetään nykyään impressionismina, niissä on myös yhtymäkohtia realismiin ja akateemiseen maalaukseen. 
Vuonna 1879 Eva Gonzalès solmi avioliiton Henri Charles Guérardin kanssa joka oli graafikko. Avioliitto päättyi traagisesti, kun Gonzalès kuoli lapsivuoteeseen. Gonzalèsin sisar aviotui myöhemmin taiteilijasisarensa lesken kanssa. Eva Gonzalèsin jäämistöön kuului 124 taideteosta. Niitä on nykyään yksityiskokoelmissa ja museoissa. Hänen muistonäyttelyssään oli esillä 88 teosta. Ne myytiin huutokaupalla.
Vasyl Domanytskyi

Vasyl Domanytskyi, (19. maaliskuuta 1877 Kolodyste, Kiovan kuvernementti – 11. syyskuuta 1910 Arcachon, Ranska) oli ukrainalainen professori, historioitsija, kriitikko ja yhteiskunnallinen toimija. Hänen veljensä oli Viktor Domanytskyi.
Domanytskyi työskenteli useissa aikakauskirjoissa: "Kievskaja starina" (vuosien ajan päätoimittajan sihteeri), "Literaturno-naukovyi vistnyk, Zapysky Naukovoho tovarystva im. Ševtšenka" ja kirjoitti useisiin aikakauslehtiin. Hän oli kustannusyhtiö Vikin perustajia ja työskenteli siellä toimittajana. Hän oli Ukrainan edistysseuran jäsen.
Domanytskyi opiskeli Volodymyr Antonovytšin oppilaana ja johti sen jälkeen Zvenyhorodkan alueen arkeologisia kaivauksia. Hän toimitti ensimmäisen täydellisen edition Taras Ševtšenkon teoksesta "Kobzar" (1907). Hänet karkotettiin julkisen toimintansa vuoksi pohjoiseen, mutta karkotus muutettiin myöhemmin kolmen vuoden mittaiseksi maastakarkotukseksi.
7 and 7 Is

7 and 7 Is on yhdysvaltalaisen rock-yhtye Loven julkaisema kappale, joka julkaistiin singlenä heinäkuussa 1966 ja albumilla Da Capo loppuvuodesta 1966. Kappaleen on kirjoittanut yhtyeen keulakuva Arthur Lee. Singlen b-puolena toimi kappale ”No. Fourteen”, joka jäi yli yhtyeen ensimmäiseltä albumilta.
Kappaleen sanoitukset kuvaavat turhautumista teinien elämään. Kappaleen nimi on peräisin Arthur Leen teini-iän tyttöystävältä, sillä heillä molemmilla oli sama syntymäpäivä, 7. maaliskuuta.
Single pääsi Yhdysvaltain virallisen singlelistan sijalle 33. syyskuussa 1966, mikä on yhtyeen korkein sijoitus kyseisellä listalla. Single pysyi listalla yhteensä kymmenen viikkoa.
Kappaletta on lyhyen kestonsa ja julkaisuajalleen aggressiivisen äänimailmansa vuoksi usein pidetty yhtenä ensimmäisistä punk-musiikkiin vaikuttaneista kappaleista, ja samalla koko yhtyeen parhaimpana. Useat artistit ja yhtyeet ovat tehneet kappaleesta oman versionsa, kuten Alice Cooper, Deep Purple, The Ramones ja Rush.
Ukrainan perustuslain päivä

 
Ukrainan perustuslain päivä () on kansallinen juhla- ja vapaapäivä Ukrainassa. Sitä vietetään 28. kesäkuuta. Juhlapäivällä juhlistetaan maan parlamentin eli Verh’ovna Radan 28. elokuuta 1996 hyväksymää Ukrainan perustuslakia.
Naisten Superpesiksen kausi 2002

Superpesiksen kausi 2002 oli Suomen pesäpallon pääsarjan Superpesiksen 13. kausi. Kaudella pelasi 12 joukkuetta.
Televisiointi.
Kauden runkosarjaotteluita televisioi Urheilukanava ja loppuottelut televisioi Yleisradio.
Viktor Domanytskyi

 Viktor Domanytskyi, , (6. tammikuuta 1893 Kiovan kuvernementti – 24. maaliskuuta 1962 Minneapolis, Minnesota, Yhdysvallat) oli ukrainalainen maataloustieteilijä, sosiologi, osuustoiminta-aktiivi ja yhteiskunta-aktiivi. Hänen veljensä oli historioitsija Vasyl Domanytskyi.
Domanytskyi lähti Ukrainasta 1922 ja asui Tšekkoslovakiassa, Saksassa ja Yhdysvalloissa. Hän oli vuodesta 1924 maataloustieteiden ja kasvitieteen professori Tšekkoslovakiassa Poděbradyssa Ukrainan maatalousakatemiassa (myöhemmin Ukrainan teknillinen ja maatalousinstituutti, jonka hän siirsi 1945 Müncheniin ja toimi kaksi vuotta sen rehtorina) ja sosiologian professorina Prahassa Ukrainan vapaassa yliopistossa. Domanytskyi oli Ševtšenkon tieteellisen seuran täysjäsen. Hän kirjoitti alan kirjallisuutta ja julkaisi tieteellisiä artikkeleita sekä kansantajuista kirjallisuutta kasvien kasvatuksesta.
Kapkaupungin ePrix 2023

Kapkaupungin ePrix 2023 (virallisesti 2023 Cape Town E-Prix) oli Formula E -sarjan kauden 2022–2023 viides osakilpailu sekä ensimmäinen Kapkaupungin ePrix. Kilpailu ajettiin väliaikaisellä katuradalla Etelä-Afrikan Kapkaupungissa.
Lähtökohdat.
Neljän ajetun osakilpailun jälkeen MM-sarjaa johti saksalainen Pascal Wehrlein 18 pisteen erolla britti Jake Dennisiin. Kolmantena ollut Jean-Éric Vergne oli jäänyt Wehrleinista 49 pistettä. Tallien MM-sarjaa johti Porsche 101 pisteellä. Toisena, 13 pistettä vähemmän keränneenä, oli Andretti.
Rata.
Kapkaupungin katurata on 2 921 metriä pitkä ja piti sisällään 12 mutkaa. Rata kierrettiin myötäpäivään. Rata sijaitsi Green Pointin ja Waterfrontin alueilla. Radan oletettiin olevan yksi kauden nopeimmista radoista.
Lujan–Frynsin oireyhtymä

Lujan–Frynsin oireyhtymä on X-kromosomin kautta periytyvä oireyhtymä, jonka tyypillisiin piirteisiin kuuluvat oireyhtymään liittyvät kasvonpiirteet, aivokurkiaisen puuttuminen, varsinkin murrosiän jälkeen korostuva pitkä, hoikka ulkomuoto, kehitysvamma ja käytöshäiriöt. Oirekuva on yksilöllisesti vaihteleva, ja eri piirteiden esiintyvyydessä on eroja. Kehitysvamma todetaan noin 70 %:lla, yleensä lievänä tai keskivaikeana. Useammin kuin kolmessa neljästä tapauksesta aivokurkiainen puuttuu osin tai kokonaan.
Lujan–Frynsin oireyhtymään liittyviä kasvonpiirteitä ovat muiden muassa makrokefalia sekä mahdollisesti purentaongelmia aiheuttavat yläleuan vajaakehittyneisyys ja alaleuan pienuus. Muita tyypillisiä oireyhtymän piirteitä ovat hypernasaalinen ääni ja hypotonia. Joskus esiintyviä oireita ovat olleet kuulo- ja näköongelmat, synnynnäinen sydänvikaisuus, jatkuva ummetus, peräaukon umpeutuneisuus, kuopparinta, kyfoskolioosi ja epilepsia. Käytöshäiriöihin kuuluvat usein tunne-elämän epävakaus, aggressiot, ylivilkkaus ja ujous. Joskus oireyhtymän yhteydessä esiintyy autismin kirjon häiriö. Joskus saatetaan myös todeta psykoosijaksoja ja skitsofrenia. On raportoitu tapauksia, joissa Lujan–Frynsin oireyhtymä on ilmennyt normaaliälyisillä ja yleisesti ottaen normatiivisesti käyttäytyvillä henkilöillä.
Lujan–Frynsin oireyhtymää esiintyy lähinnä miehillä. Oireyhtymän tuottavaa geenivirhettä kantavat naiset voivat olla oireettomia tai lieväoireisia. Lujan–Frynsin oireyhtymän taustalla olevia mutaatioita voi olla MED12-, UPF3B- ja ZDHHC9-geeneissä. Oireyhtymän esiintyvyydestä tai siitä kärsivien elinajanodotteesta ei ole selvyyttä. Oirekuva voimistuu nuoruusiässä, joten diagnoosi voi jäädä pitkään asettamatta. Mahdollisten erotusdiagnoosien joukossa ovat Fragile-X-oireyhtymä, Marfanin oireyhtymä, homokystinuria, Loeys–Dietzin oireyhtymä, Shprintzen–Goldbergin oireyhtymä, Snyder–Robinsonin oireyhtymä ja skitsofrenia. Lujan–Frynsin oireyhtymän hoito on oireenmukaista.
Pediatri J. Enrique Lujan ja geneetikko Jean-Pierre Fryns kuvasivat Lujan–Frynsin oireyhtymän ensimmäisinä 1980-luvulla.